钦定古今图书集成/明伦汇编/人事典/第089卷 > 朱子大全集 > 《代安平公遗表》前人
## 钦定古今图书集成/明伦汇编/人事典/第089卷 > 朱子大全集 > 《代安平公遗表》前人

臣某言：“臣闻风叶露华，荣落之姿何定；夏朝冬日，短
长之数难移。”臣幸属昌期，谬登贵位。行年五十五，历
官三十三。念犬马之常期，死亦非夭，奈君亲之厚施，
生以无酬。是以时及含珠，命馀属纩，心犹向阙，手尚
封章。抚躬而气息奄然，恋生而方寸乱矣。臣某中谢。
臣少而羇屑，长乃遭逢，常将直道而行，实以明经。入
仕王畿。作吏非州县之职徒劳侯国，从知愧军旅之
事未学。宪宗皇帝谓臣刚决，擢以宪司。穆宗皇帝谓
臣才能，登之郎选。忝霜威而无所摧拉，历星纪而有
紊次缠。旋属皇帝陛下大明御宇，至道承乾。澄汰之
初，臣不居有过；超擢之际，臣独出常伦。高选掖垣，箴
规未效；入居琐闼，论驳无闻。自去年秋，来典河关，兼
临甸服，唯当静而阜俗，清以绳奸，粗致丰腴，幸逃逋
责。岂意陛下谓臣奄有三县，未称其能；谓臣出以一
麾，未足为贵。爰降纶綍，移之藩方，锡以海隅，与之岳
镇。将吾君之骁果万计，使得㹅齐；联吾君之牧伯三
人，以居巡属。时虽相羡，臣实深忧。既辱圣恩，果遭鬼
瞰。况臣素无微恙，未及大年，方思高挂馈鱼，不燃官
烛，成陛下“比屋可封”之化，分陛下“一夫不获”之忧。志
愿未伸，大期俄迫。忽自今月十日夜，暴染霍乱，并两
胁气。当时检验方书，煎和药物，百计疗治，竟无痊
除。至十一日辰时，转加困剧，渐不支持。想彼孤魂，犹
怀岱岳，念兹二竖，徒访秦医。对印执符，碎心殒首。人
之到此，命也如何？恋深而乏力以言，泣尽而无血可
继。臣某诚哀诚恋，顿首顿首。臣当道三军将士，准前
使李文悦例，差监军使元顺通勾当讫。臣与顺通虽
近同王事，已备见公才，假之统临，必能和协。其团练、
观察两使事，差都团练巡官卢泾勾当讫，臣亦授之
方略，示以规模。伏惟圣明，不至忧轸。臣精神危促，言
词爽错，行当穷尘埋骨，枯木容身；蝼蚁卜邻，乌鸢食
祭。黄河两曲，长安几千。生入旧关，望绝班超之请；力
封陈奏，痛深来歙之辞。回望昭代，不胜荒惙眷恋之
至。谨差某奉表代辞以闻